31997R2469
L 341/8
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2469/97 НА КОМИСИЯТА
от 11 декември 1997 година
относно изменение на Регламенти (ЕИО) № 1964/82 за определяне на условията за предоставяне на специални възстановявания при износ за някои разфасовки обезкостено говеждо месо, (ЕИО) № 3846/87, въвеждащ номенклатура на селскостопанските продукти, подлежащи на възстановяване при износ, и (ЕО) № 1445/95 относно правилата за прилагане на режима на разрешенията за внос и износ в сектора говеждо и телешко месо
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 805/68 на Съвета от 27 юни 1968 г. относно общата организация на пазара за говеждо и телешко месо (1), последно изменен с Регламент (ЕО) № 2321/97 (2), и по-специално член 13, параграф 12 от него,
като има предвид, че Регламент (ЕИО) № 1964/82 на Комисията (3), изменен с Регламент (ЕИО) № 3169/87 (4), определя условията за предоставяне на специални възстановявания при износ за някои разфасовки обезкостено говеждо месо от задните четвъртинки на възрастни мъжки говеда;
като има предвид, че е необходимо в изпълнение на Споразумението за селското стопанство, сключено по време на Уругвайския кръг многостранни търговски преговори, да се въведат мерки, които да позволяват по-добро насочване на говеждите и телешки продукти, на които да се отдаде предпочитание за износ към трети страни; като има предвид, че въвеждането на специално възстановяване при износ за разфасовки обезкостено говеждо месо от предните четвъртинки на възрастни мъжки говеда ще отговори на тази цел; като има предвид, че поради това е необходимо мерките, предвидени с Регламент (ЕИО) № 1964/82, да се разпрострат и върху тези продукти;
като има предвид, че минималното съдържание на постно месо се прилага като средна стойност за всички обезкостени разфасовки; като има предвид, че поради това минималното количество се установява на 55 %;
като има предвид, че опитът показва, че са необходими някои технически поправки, като inter alia, максималният брой ребра в задната четвъртина се намалява от девет на осем и операторите ще могат да продават филето от тази задна четвъртина в Общността;
като има предвид, че дерогациите, предвидени в член 7, параграф 1, не се прилагат повече от държавите-членки; като има предвид, че те следва да бъдат заличени;
като има предвид, че в изпълнение на Споразумението за селското стопанство, сключено през Уругвайския кръг многостранни търговски преговори, Комисията може да наблюдава и контролира с помощта на разрешения за износ количествата, за които се отпуска специално възстановяване при износ; като има предвид, че съобщенията, изпращани от държавите-членки, посочени в член 9, могат да се отменят;
като има предвид, че Регламент (ЕИО) № 798/80 на Комисията (5), последно изменен с Регламент (ЕИО) № 471/87 (6) и Регламент (ЕИО) № 2730/79 на Комисията (7), последно изменен с Регламент (ЕИО) № 1180/97 (8), бяха отменени с Регламент (ЕИО) № 3665/87 на Комисията от 27 ноември 1987 г. относно установяването на общи подробни правила за прилагането на системата за възстановяване при износ на селскостопански продукти (9), последно изменен с Регламент (ЕО) № 815/97 (10); като има предвид, че с настоящия регламент се актуализират препратките;
като има предвид, че въвеждането на специално възстановяване при износ за разфасовки обезкостено говеждо месо от задната четвъртина на възрастни мъжки говеда предполага изменение на номенклатурата за възстановяване при износ и на категориите говеждо и телешко, отговарящи на условията за възстановяване; като има предвид, че Сектор 5 от приложението към Регламент (ЕИО) № 3846/87 на Комисията (11), последно изменен с Регламент (ЕО) № 2333/97 (12), и приложение III към Регламент (ЕО) № 1445/95 на Комисията (13), последно изменен с Регламент (ЕО) № 2284/97 (14), следва да бъдат заменени;
като има предвид, че мерките, предвидени в настоящия регламент, са в съответствие със становището на Управителния комитет за говеждото и телешко месо,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕИО) № 1964/82 се изменя, както следва:
1.
Член 1 се заменя от следния текст:
„Член 1
Индивидуално опаковани обезкостени парчета месо от пресни или охладени предни или задни четвъртини на възрастни мъжки говеда със средно съдържание на постно месо 55 % или повече, при посочените в настоящия регламент условия, отговарят на условията за специални възстановявания при износ.
По смисъла на настоящия регламент:
-
„предни четвъртинки“ означава неотделени предни четвъртинки, така както е дефинирано в Допълнителните бележки 1.А, букви „г“ и „д“, към глава 2 от Комбинираната номенклатура, изрязани в права посока или тип „Пистола“ (пистолет),
-
„задни четвъртинки“ означава неотделени или отделени задни четвъртинки, така както е дефинирано в Допълнителните бележки 1.А, букви „е“ и „ж“, към глава 2 от Комбинираната номенклатура, с максимум осем ребра или осем чифта ребра, изрязани в права посока или тип „Пистола“ (пистолет).“
2.
Член 2, параграф 1 се заменя от следния текст:
„1. Операторът представя декларация на компетентните органи, посочени от държавите-членки, в която декларира намерението си да обезкости предни или задни четвъртинки, така както са дефинирани в член 1, при условията на настоящия регламент и да изнесе, при условията на член 6, цялото количество получени обезкостени разфасовки, като всяка разфасовка се пакетира индивидуално. Средното съдържание на постно месо в общото количество обезкостени разфасовки трябва да възлиза на 55 % или повече.“
3.
В член 2, параграф 3, член 3 и член 4, параграф 2, думата „задни четвъртинки“ се заменя от „четвъртинки“.
4.
Член 4, параграф 1 се заменя от следния текст:
„1. След обезкостяване операторът представя за утвърждаване от компетентния орган един или няколко „сертификати за обезкостено месо“, образци на които са дадени в приложения I и II и в които номерът на сертификата, цитиран в член 2, параграф 2, се посочва в клетка 7.“
5.
Член 5 се заменя от следния текст:
„Член 5
1. Митническите формалности за износ от Общността за доставки, отговарящи на условията на член 34 от Регламент (ЕИО) № 3665/87 на Комисията (15) , или за продукти, попадащи под процедурата, предвидена в член 5 от Регламент (ЕИО) № 565/80, се изпълняват в държавата-членка, в която е приета декларацията, цитирана в член 2.
2. Митническите органи записват в клетка 11 на „сертификатите за обезкостено месо“ референтните номера и дати на декларациите, цитирани в член 3, параграф 5 от Регламент (ЕИО) № 3665/87.
Ако се пристъпи към прилагането на разпоредбите на член 5 от Регламент (ЕИО) № 565/80, митническите органи записват референтните номера и датите на декларациите за плащане, посочени в член 25, параграф 1 от Регламент (ЕИО) № 3665/87.
Ако е необходимо, тази информация може да се запише на обратната страна на сертификата и да се удостовери от митническите органи.
3. След изпълнение на митническите формалности за цялото количество разфасовки, получени след обезкостяване, така както е указано в „сертификата за обезкостено месо“, последният се изпраща по административен ред на агенцията, отговаряща за изплащане на възстановяванията при износ.
6.
Бележка под линия 1 се заличава.
7.
Член 6 се заменя от следния текст:
„Член 6
1. Без да засяга прилагането на Регламент (ЕИО) № 3665/87 и при условията на параграф 2, отпускането на специалното възстановяване при износ е в зависимост, освен при обстоятелства на непреодолима сила, от износа на цялото количество разфасовки, получени след обезкостяване и включено в горепосоченото наблюдение.
2. Операторът може обаче да продаде в рамките на Общността филе със или без надлъжен мускул, кости, големи сухожилия, хрущяли, парчета сланина и други отпадъци, останали след обезкостяването. Ако операторът иска да продаде филето в рамките на Общността, той посочва това в декларацията, цитирана в член 2, параграф 1. Освен това в клетка 4 на „сертификата за обезкостено месо (четвъртинки)“, се записват думите „БЕЗ ФИЛЕ“.“
8.
Член 7, параграф 1, и първо тире от член 7, параграф 2, се заличават. Член 7, параграф 2 става член 7, параграф 1.
9.
Към член 8 се добавя следната алинея:
„Забранява се обезкостяване на предни и задни четвъртинки по едно и също време и в едно и също помещение за обезкостяване.“
10.
Член 9 се заличава.
11.
Приложението се заменя от приложения I и II към настоящия регламент.
Член 2
Сектор 5 от приложението към Регламент (ЕИО) № 3846/87 се заменя от приложение III към настоящия регламент.
Член 3
Приложение III към Регламент (ЕИО) № 1445/95 се заменя от приложение IV към настоящия регламент.
Член 4
Настоящият регламент влиза в сила на 19 януари 1998 г.
Той се прилага за операции, за които е приета декларацията, цитирана в член 3, параграф 1, или декларацията, цитирана в член 25, параграф 1 от Регламент (ЕИО) № 3665/87, и е придружена от разрешение за износ, издавано от датата на влизане в сила на настоящия регламент.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 11 декември 1997 година.